Karl Fjermeros

Karl Johan Fjermeros (1885–1972) var en lærer, Venstre-politiker og skoledirektør fra Oddernes/Kristiansand. Han var stortingsrepresentant for Vest-Agder i én periode 1945–1949, og ordfører i Oddernes 1929–1941. Han var skoledirektør i Agder og Telemark og Stavanger 1947–56.

Etter utdanning fra Kristiansand lærerskole i 1906 var han lærer fra 1908 i folkeskole, framhaldskole og folkehøgskole. Fra 1911 til 1945 var han lærer i Kristiansand folkeskole, i 1920-21 også ved Kristiansand lærerskole. Han ble arrestert under tyskernes læreraksjon og ble en del av Kirkenesferda i 1942. I 1945 ble han skoleinspektør i Oddernes, og fra 1947 til 1956 var han skoledirektør i Agder og Stavanger bispedømmer. 

Fjermeros engasjerte seg i politikken i Oddernes kommune og ble valgt inn i formannskapet i 1922. Fra 1929 til 1941 var han ordfører. I 1941 ble han avsatt av tyskerne, men i 1945 tok han vervet opp igjen. Etter frigjøringen dette året var han også konstituert fylkesmann i Vest-Agder i mai og juni og fylkesordfører i Vest-Agder. Som ordfører i Oddernes var han også medlem av Vest-Agder fylkesting. 

Han ble tildelt Kongens fortjenstmedalje i gull 1955. Karl Fjermeros var gift med Hanne Marie Torkildsen. De fikk fire barn, deriblant Bue Fjermeros.

Han var styremedlem i Noregs Mållag 1925–1928, og hadde verv i lærerlaget.
I tillegg til artikler og småskrifter om lokalhistoriske emner var han medredaktør for noen jubileumsbøker.

 Referanser 

 Eksterne lenker 


Kategori:Stortingsrepresentanter 1945–1949
Kategori:Stortingsrepresentanter fra Venstre
Kategori:Stortingsrepresentanter for Vest-Agder
Kategori:Kongens fortjenstmedalje i gull
Kategori:Ordførere i Vest-Agder